Müller om Klose: - Han fortjener rekorden min
I VM-finalen mot Nederland 7. juli 1974 scoret Gerd Müller sitt 68. og siste landslagsmål. Rekorden står fortsatt, men Miroslav Klose har ferten av den tyske rekorden. Med sine 67 mål er Lazio-spissen ett bak Müller foran Tysklands møter med Østerrike fredag og Færøyene tirsdag. - Det har lenge vært et spørsmål om hvor lang tid det tar før han slår rekorden min. Jeg er virkelig glad på hans vegne. Miro er en enestående spiss og hyggelig fyr. Han fortjener rekorden, sier «der Bomber» ifølge AFP. Mens Müller hadde et målsnitt på 0,91 per kamp, snitter Klose på 0,52. Det kan endre seg, for 35-åringen har fortsatt landslagsambisjoner og håper å bidra under VM i Brasil til neste år som 36-åring. Når kontrakten med Lazio går ut neste sommer avslutter Klose trolig karrieren i Bundesliga. Tysklands trener Joachim Löw varsler at han kommer til å slippe til Klose så lenge han er i form. Før møtet med Østerrike fredag må Tyskland få skikk på et forsvar som har sluppet inn ni mål på tre privatkamper i sommer. Tyskerne mangler blant andre Bastian Schweinsteiger, Mario Götze, Ilkaz Gündogan, Lukas Podolski og Marcell Jansen.
Miroslav Kloses (35) mål er VM i Brasil til neste år. På veien dit ryker en 39 år gammel tysk scoringsrekord.